**ПОЈАМ И ВРСТЕ АУТОНОМИЈЕ**

Реч аутономија потиче од грчке речи auto- сам, nomos - закон.

**АУТОНОМИЈА у** **најширем смислу** означава самостално одређивање правила, организовање и самостално вршење одређених послова једне друштвене, територијалне или националне групе.

У **ужем смислу** аутономија се дефинише као одређени степен самосталности мање целине према већој целини. Самосталност се креће између две крајности – од потчињености до независности.

Територијалне заједнице унутар једне државе могу да имају извесни степен аутономности у односу на централну власт. У том случају ради се о територијалној аутономији, која има различите облике и називе: аутономна покрајина, регија, територија и сл. Оне могу, у оквиру уставних и законских норми државе, да доносе сопствене законе и да имају извесну аутономију у вршењу власти.

Настају када географске, историјске, националне, културне или неке друге специфичности захтевају одређен степен политичке самосталности. Међутим, те специфичности нису толико изражене да би захтевале да та подручја постану самосталне државе.

**Аутономне покрајине** имају политичко право и уставом и законима зајемчен посебан, повлашћен положај делегирања представника у представничко тело (парламент, скупштину, веће) државе у којој се налазе.

Појам аутономије је често у вези са децентрализацијом, која означава оргаизацију којом се управљање или руковођење преноси са централних на ниже органе власти. У том случају нижи органи имају мању или већу самосталност у организацији и начину обављања послова.

Децентрализација, такође, представља заједнички назив за низ мера којима је циљ спречавање претеране концентрације становништва и привреде у једно место или само неколико центара, при чему велики делови земље остају без становништва и слабије се економски развијају.

**ОСНОВНИ ОБЛИЦИ АУТОНОМИЈЕ** су:

1. **ТЕРИТОРИЈАЛНА** аутономија – представља правни положај одређене територије, социјалне или економске групе по коме оне имају право на самоуправљање и самоорганизовање (укључујући доношење властитих правних прописа).
2. **ФУНКЦИОНАЛНА** аутономија – представља известан степен самосталности појединих установа (у области школства, здравства и др.) које у обављању својих делатности располажу правом сопствеог организовања, управљања и финансирања.
3. **КУЛТУРНА** аутономија – представља право неке групе да се бави активностима које чувају њену индивидуалност (језик, школство, уметност и сл.).
4. **ПЕРСОНАЛНА** аутономија – настала је у средњем веку и односила се на правни статус припадника појединих еснафа (занатских удружења); временом се везује за самосталност појединца у раду на основу припадности одређеној професији (лекар чува информације о болести пацијента, новинар чува извор информација и сл.), а данас се односи и на положај припадника националних мањина и њихово право на оснивање националних савета и јавно изражавање и неговање националне, етничке, културне и верске посебности.

**ЛОКАЛНА САМОУПРАВА**

Према Уставу Р.Србије из 2006. год. постоје следеће јединице локалне самоуправе:

1.**општине,**

2.**градови и**

3.**Град Београд**.

**ОПШТИНА** је **основна територијална јединица** у којој се остварује локална самоуправа. Образује се за једно насељено место или више њих и по правилу има најмање 10.000 становника. Остварује своје надлежности на основу Устава, закона и статута општине и има право да се бави свим питањима од локалног значаја.

Највиши **правни акт** јединице локалне самоуправе је **статут,** који доноси њена скупштина (градска или општинска). Статут се бави уређењем система власти и утврђује оквир уређења на локалном нивоу. Статут мора бити усаглашен са законским и подзаконским актима из области локалне самоуправе.

Послови **из самосталне надлежности** (изворни послови од непосредног интереса за грађане) општина обухватају:

* **регулаторне ра**дње - доношење развојних, просторних и других планова и

програма, буџета, управљање општинском имовином,

формирање општинске административне службе и др.

* **управљање општином**,
* **послове пружања услуга** - уређење и обављање комуналних делатности, обављање

услуга у области културе, образовања, спорта, здравства,

социјалне заштите, туризма, угоститељства, заштите

животне околине итд.

**Пренесени послови** државне управе (поверени послови) су послови које Република преноси на општину кад је то по закону могуће, али уз претходно обављање консултација са општинама. Приликом преношења послова државне управе на општине, Република је дужна да општинама додели финансијска средства и обезбеди друге потребне услове за њихово ефикасно извршавање.

**ОРГАНИ ОПШТИНЕ** су:

1. скупштина општине,
2. председник општине,
3. општинско веће и
4. општинска управа.
5. **СКУПШТИНА** општине је највиши орган општине и њу чине одборници изабрани на непосредним изборима, тајним гласањем, на период од 4 године.

**ИЗВРШНИ** органи скупштине општине су: председник општине и општинско веће.

1. **ПРЕДСЕДНИК** општине има извршну власт. Бира се из редова одборника на период од 4 године, тајним гласањем, већином гласова одборника скупштине општине.
2. **ОПШТИНСКО ВЕЋЕ** представља општинску ,,владу'' која усклађује рад председника и скупштине општине и контролише рад општинске управе. Бира се на период од 4 године, тајним гласањем, већином гласова одборника скупштрине општине. Овим телом председава председник општине.
3. **ОПШТИНСКА УПРАВА** је сачињена од чиновника којима руководи начелник (правник са најмање 5 год. радног искуства). Начелника поставља општинско веће на основу конкурса, на мандат од 5 година. Општинска управа припрема прописе, извршава одлуке, обавља стручне послове и сл.

Град је територијална јединица која представља географски, економски, административни и културни центар ширег подручја и има више од 100.000 становника. Он представља природну географску целину и има економски повезан простор који поседује изграђену комуникацију међу насељеним местима са седиштем града као гравитационим центром.

Надлежности града су исте оне које су Уставом поверене општини, а законом му се могу поверити и друге надлежности.

Положај Града Београда, главног града Републике Србије, уређује се Законом о главном граду и Статутом Града Београда. Град Београд има надлежности које су Уставом и законом поверене општини и граду, а Законом о главном граду могу му се поверити и друге надлежности.

Одговорити:

**1.Шта је аутономија?**

**2. Koji oблици аутономије постоје**

**3..Који су органи општине?**